open-index/open-wikipedia-markdown huggingface dataset:
სერგო რატიანი

**სერგო რატიანი** (დ. 27 ნოემბერი, 1967, თბილისი)  — ქართველი 	პოლიტიკოსი, ფილოსოფოსი.

1991 წელს დაამთავრა ივანე ჯავახიშვილის სახელობის თბილისის სახელმწიფო უნივერსიტეტის ფილოსოფიის ფაკულტეტი, ხოლო 1989  წელს იმავე უნივერსიტეტის უცხო ენების შემსწავლელი კურსი, გერმანული ენა, 1994 წელს — თბილისის სახელმწიფო უნივერსიტეტის ასპირანტურა.

1991-1993 წლებში იყო მასწავლებელთა გადამზადების ინსტიტუტის რელიგიის კათედრის მეცნიერ-მუშაკი. 1993-1996 წლებში —თბილისის სასულიერო აკადემიის მასწავლებელი. 1995-1997 წლებში — შპს „კავკასიის“ დირექტორის მოადგილე. 1997-2002 წლებში —  შპს „არილის“ დირექტორი. 2001-2002 წლებში მუშაობდა თბილისის სახელმწიფო უნივერსიტეტის უფროსი მასწავლებლად. 2002-2006 წლებში იყო თბილისის ილ. ჭავჭავაძის სახელობის ენისა და კვლევების უნივერსიტეტის კათედრის გამგის მოვალეობის შემსრულებელი. 2006-2008 წლებში ილ. ჭავჭავაძის სახელობის სახელმწიფო უნივერსიტეტის ასოცირებული პროფესორი. 2006-2012 წლებში — ილიას სახელმწიფო უნივერსიტეტის ადმინისტრაციის ხელმძღვანელი. 2008 წლიდან არის ილ. ჭავჭავაძის უნივერსიტეტის სრული პროფესორი.  2012-2016 წლებში იყო  საქართველოს მე-8 მოწვევის პარლამენტის წევრი პარტიული სიით, საარჩევნო ბლოკი: „ერთიანი ნაციონალური მოძრაობა — „მეტი სარგებელი ხალხს“.  2016-2020 წლებში   — საქართველოს მე-9 მოწვევის პარლამენტის წევრი  პარტიული სიით, საარჩევნო ბლოკი: „ერთიანი ნაციონალური მოძრაობა“,  ხოლო 2017 ფრაქცია „ევროპული საქართველო — მოძრაობა თავისუფლებისთვის“ წევრი. 

## რესურსები ინტერნეტში
## სქოლიო
კატეგორია:დაბადებული  27 ნოემბერი
კატეგორია:დაბადებული  1967
კატეგორია:საქართველოს VIII მოწვევის პარლამენტის წევრები
კატეგორია:საქართველოს IX მოწვევის პარლამენტის წევრები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:თბილისში დაბადებულები
სერგო
კატეგორია:ცოცხალი ადამიანები
გელა სამხარაული

**გელა სამხარაული** (დ. 4 სექტემბერი, 1970, ახმეტა) — ქართველი ეკონომისტი, ინჟინერი, პოლიტიკოსი.

დაამთავრა ივანე ჯავახიშვილის სახელობის თბილისის სახელმწიფო უნივერსიტეტი ინჟინერ-ეკონომისტის კვალიფიკაციით. 1987–1989 წლებში მუშაობდა თბილისის თბოგაერთიანებაში ზეინკლად. 1992–1996 წლებში იყო ფირმა „ალიდა“. 1996–1998 წლებში — ქართულ-იტალიური ბანკი „ინდუსტრიაბანკი“, სამეთვალყურეო საბჭოს თავმჯდომარე. 1998–2000 წლებში იყო ქართულ-იტალიური შპს „საქართველო“, კომერციული დირექტორი. 2000–2005 წლებში — შპს „ფალავანი“, კონსულტანტი. 2005–2012 წლებში „დია ალავერდი“ დირექტორი; 2006–2007 წლებში იყო „დია გრუპი“, დირექტორი. 2012–2016 წლებში იყო საქართველოს მე-8 მოწვევის პარლამენტის წევრი (თელავის მაჟორიტარი), საარჩევნო ბლოკი: „ბიძინა ივანიშვილი — ქართული ოცნება“. 2016–2020 წლებში იყო საქართველოს მე-9 მოწვევის პარლამენტის წევრი (ახმეტის მაჟორიტარი), საარჩევნო ბლოკი: „ქართული ოცნება — დემოკრატიული საქართველო“.

2021 წლის 27 მაისიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ქართული ოცნება — დემოკრატიული საქართველო“ (ჩაანაცვლა ირაკლი სესიაშვილი).

## რესურსები ინტერნეტში 
## სქოლიო 
კატეგორია:დაბადებული 4 სექტემბერი
კატეგორია:დაბადებული 1970
კატეგორია:საქართველოს VIII  მოწვევის პარლამენტის წევრები
კატეგორია:საქართველოს IX მოწვევის პარლამენტის წევრები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:ახმეტაში დაბადებულები
გელა
კატეგორია:„ქართული ოცნების“ წევრები
დიმიტრი სამხარაძე

**დიმიტრი სამხარაძე** (დ. 16 მაისი, 1981, ქუთაისი) — ქართველი პოლიტიკოსი.

დაამთავრა საზოგადოებრივი კოლეჯი „ორიენტირი“ და რუსეთის აკადემიის სახელმწიფო სამსახურისა და მართვის საერთაშორისო ინსტიტუტი პერსონალის მართვის სპეციალობით. 2001-2002 წლებში იყო „LTD IVI oy FINLAND“ პროექტმენეჯერი; 2003 წელს 5 „Line production“ რეკორდ მენეჯერი; 2003-2005 წლებში შპს „ლევიკოს“ ფინანსური მენეჯერი; 2004-2009  აზოტის ქარხნის შესყიდვების მენეჯერი; 2008 წელს „Baltic tank.oy“, ბიზნეს გადამზადება; 2009-2011 წლებში „Vitakan oy“ წარმომადგენელი კავკასიაში; 2012-2015 წლებში მუშაობდა სპორტისა და ახალგაზრდობის საქმეთა სამინისტროში; 2015-2016 წლებში ბავშვთა და ახალგაზრდობის ეროვნულ ცენტრში. 2016-2020 წლებში იყო საქართველოს მე-9 მოწვევის პარლამენტის წევრი პარტიული სიით, საარჩევნო ბლოკი: „ქართული ოცნება — დემოკრატიული საქართველო“.

2020 წლიდან არის საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ქართული ოცნება — დემოკრატიული საქართველო“.

ცნობილია სკანდალური განცხადებებით, სიძულვილის ენის გამოყენებითა და ოპონენტების შეურაცხყოფით. მხარი დაუჭირა კანონპროექტს „უცხოური გავლენის გამჭვირვალობის შესახებ“.

## რესურსები ინტერნეტში
## სქოლიო 
კატეგორია:დაბადებული  16 მაისი
კატეგორია:დაბადებული  1981
კატეგორია:საქართველოს IX მოწვევის პარლამენტის წევრები
კატეგორია:ქუთაისში დაბადებულები
კატეგორია:საქართველოს X მოწვევის პარლამენტის წევრები
კატეგორია:„ქართული ოცნების“ წევრები
კატეგორია:ცოცხალი ადამიანები
მოკლეკუდა სცინკი

**მოკლეკუდა სცინკი** () — ხვლიკი სცინკისებრთა ოჯახისა. მისი სხეულის სიგრძეა 35–36 სმ. ტანი მასიურია, აქვს დიდი თავი და მოკლე კუდი, დაფარულია სქელი ხორკლიანი ქერცლით. შეფერილია ზეთისხილისფერ ან წითელ-ყავისფერ ტონებში. გავრცელებულია ავსტრალიის ბუჩქნარიან სტეპებში და ნახევარუდაბნოებში. თხრის არაღრმა ჰორიზონტალურ სოროებს. იკვებება ბალახოვანი მცენარეების ფოთლებით, ყვავილებითა და ნაყოფებით, მწერებით და ლოკოკინებით, რომლებსაც ნიჟარებიდან მასიური კბილების დახმარებით აცალკევებს. მოკლეკუდა სცინკისათვის დამახასიათებელია ნამდვილი ცოცხლადშობა, პლაცენტის განვითარებით. მარტში შობს 2–3 ნაშიერს.

## ლიტერატურა 
* Короткохвост // Большая советская энциклопедия, т. 13 — М. : Советская энциклопедия, 1973;
* 

კატეგორია:სცინკისებრნი
გენერალური გეგმა (მრავალმნიშვნელოვანი)

**გენერალური გეგმა** შეიძლება აღნიშნავდეს:
* გენერალური გეგმა — საჯარო და კერძო სექტორში, დაგეგმვის როგორც წესი არაფორმალური ინსტრუმენტი (დოკუმენტი), რომელიც ასახავს კონკრეტული ტერიტორიის/თემატიკის (დარგის) განვითარების ხედვას გარკვეულ პერიოდზე;
* მიწათსარგებლობის გეგმა — ქალაქთმშენებლობითი გეგმა, ქვედა ტაქსონომიური დონის ფორმალური დაგეგმვის ინსტრუმენტი, რომელიც განსაზღვრავს თვითმმართველობის მთლიან ან მის ცალკეული ნაწილების მიწათსარგებლობის (ტერიტორიების გამოყენების) და განაშენიანების ძირითად პირობებსა და პარამეტრებს, გარემოსა და/ან უძრავი კულტურული მემკვიდრეობის დაცვის რეჟიმებს, ინფრასტრუქტურის განვითარების სივრცით ასპექტებსა და განსახლების ტერიტორიულ საკითხებს.
* მიწის ნაკვეთის გეგმა — კონკრეტული მიწის ნაკვეთის სამშენებლოდ გამოყენების ცალკეული ასპექტების ამსახველი დოკუმენტი, ე.წ. „გენგეგმა“.
მიწის ნაკვეთის გეგმა

**მიწის ნაკვეთის გეგმა** (ასევე ცნობილი როგორც ***გენერალური გეგმა***) — ადგილის გეგმის ნაირსახეობა, რომელიც ასახავს მიწის ნაკვეთის საკადასტრო საზღვრებს, დაგეგმარებულ ობიექტს (შენობა ან ნაგებობა) და მის წარმოსახვითი ღერძების ხაზებს, გაბარიტულ და ღერძებსშორის ზომებს, აბსოლუტურ ჰორიზონტალურ და ვერტიკალურ ნიშნულებს (დადგენილ კოორდინატთა სისტემაში), მიწის ნაკვეთის გამწვანების და სხვა ასპექტებს.

*მიწის ნაკვეთის გეგმა* არქიტექტურული პროექტის განუყოფელი ნაწილია და სავალდებულოა შესადგენად მშენებლობის ნებართვის მისაღებად, როგორც სანებართვო დოკუმენტაციის ნაწილი. ის ასევე გამოიყენება გეოტექნიკურ კვლევებში, ნაკვლევი გრუნტის ლოკალიზებისთვის.

## სქოლიო
კატეგორია: კარტოგრაფია
კატეგორია:შენობების დაპროექტება
ირაკლი სესიაშვილი

**ირაკლი სესიაშვილი** (დ. 11 იანვარი, 1974, თბილისი) — ქართველი სამოქალაქო უფლებების დამცველი, ფილოლოგი.

1995 წელს დაამთავრა ივანე ჯავახიშვილის სახელობის თბილისის სახელმწიფო უნივერსიტეტის დასავლეთ ევროპის ფაკულტეტი. 1996 წელს — ჰაიდელბერგის უნივერსიტეტის გერმანისტიკის ფაკულტეტი. 1997 წელს — ჰამბურგის უნივერსიტეტის ჟურნალისტიკის ფაკულტეტი.

1995–1996 წლებში იყო გერმანული ჟურნალ „Kaukasische Post“–ის რედაქტორი. 1980–2003 წლებში მუშაობდა ჟურნალ საქართველოს ახალგაზრდა იურისტთა ასოციაციის რედაქტორად. 1995–2003 წლებში — თბილისის სახელმწიფო უნივერსიტეტის გერმანული ენის ლექტორი. 2004 წელს იყო საქართველოს სახალხო დამცველის აპარატის სამხედრო მომსახურეთა უფლებების დამცველი.

არის ავტორი წიგნებისა: „ქართული ჯარი კანონსა და სინამდვილეს შორის“(2001), „წვევამდელთა უფლებები“ (1998), „ჯარისკაცთა უფლებები“ (1999), „ოფიცერთა უფლებები“ (2000), „ჯარი და დემოკრატია“ (2006), „სამხედრო მომსახურეთა უფლებები და ფუნდამენტური თავისუფლებანი ეუთოს ქვეყნებში“ (2008). 2012-2016 წლებში იყო საქართველოს მე-8 მოწვევის პარლამენტის წევრი პარტიული სიით, საარჩევნო ბლოკი: „ბიძინა ივანიშვილი — ქართული ოცნება“. 2016-2020 წლებში იყო საქართველოს მე-9 მოწვევის პარლამენტის წევრი (თელავისა და ყვარლის მაჟორიტარი), საარჩევნო ბლოკი: „ქართული ოცნება — დემოკრატიული საქართველო“.

2020 წლიდან იყო საქართველოს მე-10 მოწვევის პარლამენტის წევრი პარტიული სიით, საარჩევნო ბლოკი: „ქართული ოცნება — დემოკრატიული საქართველო“. 2021 წლის 13 მაისს დაინიშნა საქართველოს პრემიერ-მინისტრის მრჩევლად თავდაცვისა და უსაფრთხოების საკითხებში. 25 მაისს სადეპუტატო უფლებამოსილება შეუჩერდა, ჩაანაცვლა გელა სამხარაულმა.

## რესურსები ინტერნეტში
## სქოლიო
კატეგორია:დაბადებული 11 იანვარი
კატეგორია:დაბადებული 1974
კატეგორია:საქართველოს VIII მოწვევის პარლამენტის წევრები
კატეგორია:საქართველოს IX მოწვევის პარლამენტის წევრები
კატეგორია:საქართველოს X მოწვევის პარლამენტის წევრები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:თბილისში დაბადებულები
ირაკლი
კატეგორია:„ქართული ოცნების“ წევრები
სეგოზერო

**სეგოზერო** () — ტბა რუსეთში, კარელიის რესპუბლიკაში. მიეკუთვნება თეთრი ზღვის აუზს. მდებარეობს ზღვის დონიდან 120 მ სიმაღლეზე. ზედაპირის ფართობი 815 კმ², მაქსიმალური სიღრმე 103 მ. 1957 წელს მდინარე სეგეჟის სათავეში კაშხლის აშენების შედეგად გადაიქცა წყალსაცავად, წყლის დონემ აიწია 6,3 მ-ით. წყალსაცავის აშენებამდე ტბის ფართობი შეადგენდა 753 კმ²-ს, კუნძულებთან ერთად 782 კმ²-ს. სანაპირო ხაზი შეჭრილ-შემოჭრილია. არის 70-ზე მეტი კუნძული, რომელთა უმეტესობა ტბის ჩრდილოეთ ნაწილშია. იძგიფება ჩვეულებრივ დეკემბერში, ყინულისგან თავისუფლდება მაისში. დონის რყევის მრავალწლიანი მაქსიმალური ამპლიტუდა შეადგენს 2,49 მ-ს, საშუალო 1,5 მ-ს. ერთვის მრავალი მდინარე, რომელთაგან აღსანიშნავია ლუჟმა, ვოლომა, სანდა და სხვა. ტბიდან გამოედინება მდინარე სეგეჟა, რომელიც ერთვის ვიგოზეროს წყალსაცავს. საზრდოობს თოვლისა და წვიმის წყლით. სეგოზეროში გვხვდება თევზის 17 სახეობა, მათ შორის: ჩრდილოეთის ორაგული, პალია, ევროპული ჭაფალა, სიგი, ჰარიუსი, წერი, ჩვეულებრივი ნაფოტა, იდი, კვირჩხლა, თეთრულა, კაპარჭინა, ღლაბუტა, ქორჭილა, მტკნარი წყლის ჩიქვი და სხვა.

## იხილეთ აგრეთვე
* რუსეთის ტბები 

## სქოლიო
კატეგორია:კარელიის რესპუბლიკის ტბები
კატეგორია:ტბები ანბანის მიხედვით
გენერალური გეგმა

**გენერალური გეგმა** (შემოკლებით ***გენგეგმა***, იგივე ***მასტერ-პლანი*** საერთაშორისო პრაქტიკაში) — ქალაქთმშენებლობაში კონკრეტული ტერიტორიის ან დარგის განვითარების ამსახველი, გენერალიზებული დოკუმენტი. ის თანაბრად გამოიყენება როგორც საჯარო, ისე კერძო სექტორში და წარმოადგენს სივრცითი და/ან სტრატეგიული დაგეგმვის არაფორმალურ ინსტრუმენტს, რომელიც წინ უსწრებს სხვა ფორმალურ ინსტრუმენტებს (მაგ. მიწათსარგებლობის გეგმებს, დარგობრივ გეგმებს). თუმცა ზოგიერთი ქვეყნის სივრცითი მოწყობის სისტემაში (რუსეთი; კალიფორნია, აშშ) *გენგეგმას* უნიფიცირებული სახით ფორმალურ ინსტრუმენტადაც იყენებენ, ხოლო ზოგიერთ იურისდიქციაში ამ სახელით *მიწათსარგებლობის გეგმას* მოიხსენიებენ. *გენერალური გეგმა* შესაძლებელია გამოყენებულ იქნას როგორც ქალაქგეგმარებითი სტრატეგიების, ისე ცალკეული სამოქმედო წინადადებების გასავითარებლად. ის შეიძლება დამუშავდეს არქიტექტურული კონკურსის გზითაც (მაგალთად: ჰამბურგის პორტ-ქალაქის განაშენიანების კონცეფცია) და საჯარო მონაწიელობისა და მოქალაქეთა ღია ჩართულობის გზითაც.

*გენერალური გეგმა* შესაძლებელია დამუშავდეს სივრცითი დაგეგმვის ყველა დონეზე (სახელმწიფო, რეგიონი, თვითმმართველობა, დასახლება, დასახლების ნაწილი: რაიონი, უბანი, კვარტალი, სამეზობლო). ქვეყნების უმეტესობაში *გენგეგმის* გამოხაზვის/შედგენის პროცედურები სამართლებრივად განსაზღვრული არ არის, განსხვავებით *მიწათსარგებლობის გეგმებისგან*, რომელთაც კონკრეტული სამართლებრივი შინაარსი გააჩნიათ და აქედან გამომდინარე — გამოხაზვის ერთგვაროვანი წესიც. სწორედ ამიტომ ქალაქგეგმარებითი გადაწყვეტების დამუშავების და/ან გამოხაზვის დროს *გენგეგმის* ფორმასა და შემადგენლობაში პირი შეზღუდული არ არის და ეს მთლიანად ქალაქგეგმარებით ამოცანებზეა დამოკიდებული. მსგავსად ამისა, პირი თავისუფალია *გენგეგმის* განახლებასა და მასში ცვლილებების შეტანაში. *გენგეგმა* შესაძლებელია შედგებოდეს ტექსტური ინფორმაციისგან და/ან გრაფიკული ინფორმაციისგან (გეგმები, ნახაზები და არქიტექტურული გამოსახვის სხვა ფორმები).

## საქართველო
thumb|თბილისის (საბჭოთა პერიოდის) გენერალური გეგმა, 1970 – 2000 წწ.

## სხვა ქვეყნები
[მინი|[ვოშინგტონის გენგეგმის არქიტექტურული გამოსახვა გრაფიკაში, 1903]]

## იხილეთ აგრეთვე
* ჩარჩო გეგმა
* დეტალური დაგეგმარების პროექტი
* განაშენიანების პროექტი

## რესურსები ინტერნეტში 
* 
* 
* 
* 
* 
* 

## სქოლიო
### შენიშვნა
### წყაროები
კატეგორია:დაგეგმვა
ვიგოზერო

**ვიგოზერო**, **ვიგოზეროს წყალსაცავი** () — წყალსაცავი რუსეთში, კარელიის რესპუბლიკაში. შეიქმნა 1933 წელს თეთრი ზღვა-ბალტიის არხის მშენებლობის დროს ვიგოზეროსა და მდინარე ქვემო ვიგის წყლის შეგუბებით. ზედაპირის ფართობი 1143 კმ² (საკუთრივ ვიგოზეროსი 560 კმ²), მაქსიმალური სიღრმე 18 მ. სანაპირო ხაზი შეჭრილ-შემოჭრილია. ტბაში სულ 529 კუნძულია, რომელთა საერთო ფართობია 126 კმ². ერთვის მდინარეები: ზემო ვიგი, ვოჟმა, სეგეჟა და ონდა. გამოედინება მდინარე ქვემო ვიგი, რომელიც მთლიანად დარაბვულია. არეგულირებს სეზონურ ჩამონადენს სანაოსნო და ენერგეტიკული მიზნით. განვითარებულია თევზჭერა. გვხვდება თევზის 11 სახეობა, რომელთაგან ძირითადი სარეწაო მნიშვნელობისაა კაპარჭინა, ევროპული ჭაფალა, წერი, ღლაბუტა, ქორჭილა და ნაფოტა. ამჟამად ტბაში აკლიმატიზებულია ჩვეულებრივი ფარგა. ვიგოზეროს აღმოსავლეთ ნაპირზეა ქალაქი სეგეჟა.

## იხილეთ აგრეთვე
* რუსეთის ტბები 

## რესურსები ინტერნეტში
## სქოლიო
კატეგორია:კარელიის რესპუბლიკის ტბები
თეთრი ზღვა-ბალტიის არხი

**თეთრი ზღვა-ბალტიის არხი** () — სანაოსნო არხი, რომელიც აერთებს თეთრ ზღვას ონეგის ტბასთან, წყლის გზის ნაწილი თეთრსა და ბალტიის ზღვებს შორის. სიგრძე 227 კმ, მათ შორის 37 კმ ხელოვნური წყლის გზაა. აღმართულია დაბა პოვენეციდან წყალგამყოფი ბიეფისაკენ (7 რაბი, ეგრეთ წოდებული პოვენეცის კიბე სამხრეთ კალთაზე), შემდეგ ეშვება (12 რაბი, რეგულირებადი ტბები მაქტოზერო, ვიგოზერო და სხვა ჩრდილოეთ კალთაზე) და ქალაქ ბელომორსკთან შედის თეთრ ზღვაში; ტრასაზე 15 კაშხალია, 49 ჯებირი და 12 წყალჩასაშვები.

## რესურსები ინტერნეტში
კატეგორია:რუსეთის არხები
მერაბ ქვარაია

**მერაბ ქვარაია** (დ. 13 ივლისი, 1972, ზუგდიდი) — ქართველი ეკონომისტი, იურისტი, პოლიტიკოსი.

1994 წელს დაამთავრა თბილისის სახელმწიფო უნივერსიტეტის ეკონომიკის ფაკულტეტი. 1995–1998 წლებში სამეგრელო-ზემო სვანეთის კონტროლის პალატა, უფროსი ინსპექტორი; 1998–2002 წლებში ზუგდიდის საკრებულოს წევრი, სარევიზიო კომისიის თავმჯდომარე; 2001–2002 წლებში შემოსავლების სამინისტროს ზუგდიდის საოლქო საგადასახადო ინსპექციის უფროსის მოადგილე; თბილისის სახელმწიფო უნივერსიტეტის ზუგდიდის ფილიალის ლექტორი; 2002–2005 წლებში ზუგდიდის საკრებულოს წევრი, იურიდიული კომისიის თავმჯდომარე; 2004–2005 წლებში საქართველოს კონტროლის პალატის ადგილობრივი ბიუჯეტის დეპარტამენტის სამმართველოს უფროსის მოადგილე; 2012 წელს საქართველოს პარლამენტის პოლიტპატიმრებზე მომუშავე კომისიის წევრი; 2013–2014 წლებში ზუგდიდის მუნიციპალიტეტის გამგებლის მოადგილის მოვალეობის შემსრულებელი; 2014–2016 წლებში ზუგდიდის საკრებულოს წევრი, საკრებულოს თავმჯდომარე. 2016–2020 წლებში იყო საქართველოს მე-9 მოწვევის პარლამენტის წევრი (N65 ოლქის მაჟორიტარი), საარჩევნო ბლოკი: „ქართული ოცნება — დემოკრატიული საქართველო“.

2023 წლიდან არის საქართველოს მე-10 მოწვევის პარლამენტის წევრი პატიული სიით, საარჩევნო ბლოკი: „ქართული ოცნება — დემოკრატიული საქართველო“. პარლამენტში შევიდა როგორც გიორგი ხელაშვილის ადგილმონაცვლე.

## რესურსები ინტერნეტში 
## სქოლიო 
კატეგორია:დაბადებული 13 ივლისი
კატეგორია:დაბადებული 1972
კატეგორია:საქართველოს IX მოწვევის პარლამენტის წევრები
კატეგორია:ზუგდიდში დაბადებულები
კატეგორია:ქართველი ეკონომისტები
კატეგორია:ქართველი იურისტები
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:„ქართული ოცნების“ წევრები
უესტმინსტერი (ლონდონის ბორო)

**უესტმინსტერი** () — ბორო შიდა ლონდონში, რომელსაც ამავდროულად სიტის სტატუსი აქვს. ის მოიცავს დიდი ლონდონის ცენტრალურ არეალს, მათ შორის უესტ-ენდის უდიდეს ნაწილს. უესტმინსტერის ბორო მას შემდეგ შეიქმნა, რაც 1965 წელს დიდი ლონდონის საგრაფო ჩამოყალიბდა.

არაერთი დიდი პარკისა და ღია სივრცის მიუხედავად, უესტმინსტერის სიმჭიდროვე მაღალია. ლონდონის არაერთი ღირსშესანიშნაობა სწორედ აქ მდებარეობს, მათ შორის: სენტ-ჯეიმზის სასახლე, ბაკინგემის სასახლე, უესტმინსტერის სასახლე და დაუნინგ-სტრიტი 10.

## რესურსები ინტერნეტში 
* უესტმინსტერის სამმართველოს საიტი
* Westminster, by Sir Walter Besant and Geraldine Edith Mitton and A. Murray Smith, 1902, from Project Gutenberg
* უესტმინსტერის სამმართველოს YouTube-ის არხი
* West End Extra ადგილობრივი გაზეთი

## სქოლიო
კატეგორია:ლონდონი
ერეკლე ტრიპოლსკი

**ერეკლე ტრიპოლსკი** (დ. 24 სექტემბერი, 1951, თბილისი) — ქართველი პედაგოგი, პოლიტიკოსი, რეჟისორი.

1974  წელს დაამთავრა თბილისის უცხო ენათა პედაგოგიური ინსტიტუტის ინგლისური ენისა და ლიტერატურის ფაკულტეტი, ხოლო 1988 წელს  საქართველოს სახელმწიფო თეატრალური ინსტიტუტი კინორეჟისორის სპეციალობით.

1974  წელს იყო ეკონომიკისა და სამართლის ინსტიტუტის ლაბორანტი; 1975-1984 წლებში მუშაობდა თბილისის სახელმწიფო უნივერსიტეტის კინო-ტელე ლაბორატორიის რეჟისორად. 1984-1995 წლებში კინოსტუდია „ქართული ფილმის“ რეჟისორი; 1995-2003 წლებში ტელეკომპანია მე-9 არხის გენდირექტორი; 2004-2008 წლებში ტელეკომპანია „მზის“ განყოფილების ხელმძღვანელი; 2008 წელს საზოგადოებრივი ტელევიზიის სამეურვეო სამჭოს თავმჯდომარე; 2009-2011 წლებში იყო  ტელეკომპანია „ერთსულოვნების“ სამხატვრო ხელმძღვანელი. 2011-2012 წლებში გახდა ტელეკომპანია მე-9 არხის გენდირექტორის მრჩეველი.  2012-2016 წლებში იყო  საქართველოს მე-8 მოწვევის პარლამენტის წევრი (დუშეთის მაჟორიტარი), საარჩევნო ბლოკი: „ბიძინა ივანიშვილი — ქართული ოცნება“. 2016-2020 წლებში — საქართველოს მე-9 მოწვევის პარლამენტის წევრი  პარტიული სიით, საარჩევნო ბლოკი: „ქართული ოცნება — დემოკრატიული საქართველო“.
## ფილმოგრაფია
### ფილმების დამდგმელი რეჟისორი
*1985: „ქართული მართლმადიდებელი ეკლესია“ (დოკუმენტური ფილმი)
*1990: „გარესჯისა უდაბნო“ (დოკუმენტური ფილმი)
*2009: „ქართველი ლეგიონერები“  (დოკუმენტური ფილმი)
### სცენარის ავტორი ფილმებისა
*1990: „გარესჯისა უდაბნო“ (დოკუმენტური ფილმი)
*2001:„ოთხი საუკუნის შემდეგ“   (დოკუმენტური ფილმი)
### პროდიუსერი ფილმებისა
*2010: „გალობის რაინდები“ (დოკუმენტური ფილმი)
*2011: „ნეტავი იქ თეატრი არის?!“  (დოკუმენტური ფილმი)
### გადაღებულია ფილმში
*1984:„ადამიანთა სევდა“
## რესურსები ინტერნეტში
კატეგორია:დაბადებული  24 სექტემბერი
კატეგორია:დაბადებული  1951
კატეგორია:ქართველი რეჟისორები
კატეგორია:საქართველოს VIII მოწვევის პარლამენტის წევრები
კატეგორია:საქართველოს IX მოწვევის პარლამენტის წევრები
კატეგორია:თბილისის უცხო ენათა პედაგოგიური ინსტიტუტის კურსდამთავრებულები
კატეგორია:საქართველოს სახელმწიფო თეატრალური ინსტიტუტის კურსდამთავრებულები
კატეგორია:თბილისში დაბადებულები
კატეგორია:„ქართული ოცნების“ წევრები
პუდინგ-ლეინი

**პუდინგ-ლეინი** () — პატარა ქუჩა ლონდონში. ფართოდ ცნობილია ტომას ფარინერის საცხობით, სადაც გაჩნდა ლონდონის დიდი ხანძარი 1666 წელს. ის მდებარეობს ლონდონის ხიდისა და ხანძრის მონუმენტის ახლოს, ისტორიულ ლონდონის სიტიში.

პუდინგ-ლეინი იყო მსოფლიოს ერთ-ერთი პირველი ცალმხრივი ქუჩა.
ქუჩის უახლოესი მეტროსადგური არის მონუმენტი.

## სქოლიო
კატეგორია:ლონდონი
ლონდონის მუზეუმი

**ლონდონის მუზეუმი** () — მუზეუმი, რომელიც ეძღვნება გაერთიანებული სამეფოს დედაქალაქის ისტორიას პრეისტორიული ხანიდან დღევანდელ დღემდე. ის მდებარეობს სიტიში ლონდონის კედელზე.

მუზეუმი წმინდა პავლეს საკათედრო ტაძრიდან რამდენიმე წუთის სავალზეა ჩრდილოეთით.

ლონდონის მუზეუმი წარმოადგენს მსოფლიოში უმსხვილეს ურბანული ისტორიის კოლექციას, ექვსი მილიონი ექსპონატით.

## სქოლიო
კატეგორია:ლონდონი
კატეგორია:მუზეუმები ანბანის მიხედვით
ბესტუჟევის ჯიში

**ბესტუჟევის ჯიში** — მსხვილი რქოსანი საქონლის ერთ-ერთი უძველესი სამამულე ჯიში სახორცე-მერძეული მიმართულებისა. გამოყვანილია XVIII საუკუნის ბოლოს – XIX საუკუნის 1-ლ ნახევარში მესაქონლე ს. პ. ბესტუჟევისა (აქედან სახელწოდება) და მისი მიმდევრების მიერ ციმბირის გუბერნიის სოფელ რეპიოვკაში (ახლანდ. ნოვოსპასკოეს რაიონი, ულიანოვსკის ოლქი, რუსეთი) ადგილობრივი საქონლის რთული კვლავწარმოებითი შეჯვარების მეთოდით შორტჰორნის, ჰოლანდიური, ხოლო მოგვიანებით სიმენტალური, ვილსტერმარშული და ზოგიერთი სხვა ჯიშის კუროებთან. პროდუქტიულობის მიმართულების მიხედვით განირჩევა სხეულის აგებულების ორი ტიპი — სახორცე-მერძეული და სარძევე-მეხორცული. ფერად წითელია (ქერა-წითლიდან ალუბლისფრამდე), ზოგჯერ თავზე, მუცლის ქვედა მხარეს და ჯიქანზე თეთრი ნიშნები აქვს. თანამედროვე საქონელს საშუალო სიმაღლე, წაგრძელებული მასიური ტანი და მაგარი ჩონჩხი აქვს. ჯიქანი საშუალო ზომისაა, მუსკულატურა საკმაოდ განვითარებული. მწარმოებელი კუროს (ბუღას) ცოცხალი მასაა 850 კგ (უდიდესი — 1200 კგ-მდე), სახორცე-მერძეული ფურისა 600—650, სარძევე-მეხორცულისა — 500—550. მონაწველი საშუალოდ 3000–3200 კგ რძეს შეადგენს, საშენ ნახირებში — 4000 კგ-ს (ლაქტაციის 305 დღეზე), მეწინავე მეორნეობებში — 5000 კგ-მდე ადის, რეკორდული მონაწველია 10386 კგ რძე; რძის ცხიმიანობა საშუალოდ 3,8–3,9% (ზოგადად 3,5–5%). ნაყოფიერება — 100% და მეტი. კარგად აკლიმატიზდება და აქვს პროდუქტიულობის მრავალწლოვანების ერთ-ერთი საუკეთესო მაჩვენებელი. მალმწიფადია, კარგად იკიდებს ქონს და სუქდება. ნაკლავის გამოსავალი 60%-მდეა. გამძლეა ძროხის ლეიკემიის ვირუსის (*Bovine leukemia virus*) მიმართ. სანაშენე სამუშაოები ჩატარდა ჯიშის მონაწველისა და ჯიქნის ხარისხის გაუმჯობესების მიზნით. იყენებენ სხვა ჯიშების გასაუმჯობესებლად. 1990-იანი წლებიდან ფართოდ მიმდინარეობს ბესტუჟევის ჯიშის ფურების შეჯვარება ჰოლშტინური ჯიშის წითელ-ჭრელ კუროებთან. გავრცელებულია ბაშკირეთში, თათრეთში, ულიანოვსკისა და სამარის ოლქებში, შეადგენს რუსეთის მერძეული საქონლის მთლიანი რაოდენობის 2%-ს.

## ლიტერატურა 
* *Красота В. Ф.*, *Лобанов В. Т.*, *Бабушкина В. А.*, Бестужевский скот, М., 1952;
* Скотоводство. Крупный рогатый скот, т. 1, М., 1961;
* *Красота В. Ф.* Бестужевская порода // Большая советская энциклопедия, т. 3 — М. : Советская энциклопедия, 1970;
* *Лискун Е. Ф.* Крупный рогатый скот. М., 1951;
* *Толманов А. А.*, *Катмаков П. С.*, *Гавриленко В. П.* Бестужевская порода: эволюция, прогресс, сохранение генофонда. Ульяновск, 2000;
* 

## სქოლიო 
კატეგორია:მსხვილი რქოსანი საქონლის ჯიშები
პიაოზერო

**პიაოზერო** () — ტბა რუსეთში, კარელიის რესპუბლიკაში. 1966 წლიდან კუმის წყალსაცავის ნაწილია. მდებარეობს ტექტონიკურ ქვაბულში, ზღვის დონიდან 109,5 მ სიმაღლეზე. ზედაპირის ფართობი 659 კმ². ტბის ქვაბული მყინვარულ-ტექტონიკური წარმოშობისაა. ტბის ფორმა არასწორია და წაგრძელებული. სიგრძე 79 კმ, სიგანე 30 კმ. მაქსიმალური სიღრმე 49 მ. ყველაზე დიდ კუნძულებზე დგას ქოხები, სადაც მეთევზეები ცხოვრობენ. ძირითადი შენაკადია მდინარე ოლანგა. ტბაზე გაედინება მდინარე კოვდა, რომელსაც ტბაში შესართავამდე სოფიანგა ეწოდება, ხოლო ტბიდან გამოსვლის შემდეგ კუნდოზიორკა. წყალცვლა შენელებულია. გამოიყენება ელექტროენერგიის მისაღებად და წყალმომარაგებისათვის. განვითარებულია ხე-ტყის დაცურება და თევზჭერა. იყინება ნოემბრის შუა რიცხვებში, ყინულისგან თავისუფლდება მაისში. გვხვდება თევზის 16 სახეობა, რომელთაგან სარეწაო მნიშვნელობისაა ევროპული ჭაფალა, სიგი, პალია, კუმჟა, ღლაბუტა, ქორჭილა და ჩვეულებრივი ცქიმურა, მეორეხარისხოვანია წერი, ნაფოტა, ჰარიუსი, მტკნარი წყლის ჩიქვი და კაპარჭინა.

## იხილეთ აგრეთვე
* რუსეთის ტბები 

## სქოლიო
კატეგორია:კარელიის რესპუბლიკის ტბები
კატეგორია:ტბები ანბანის მიხედვით
მანიჩ-გუდილო

**მანიჩ-გუდილო** () — დიდი მარილიანი ტბა რუსეთში, ყალმუხეთის, სტავროპოლის მხარისა და როსტოვის ოლქის ტერიტორიებზე. მდებარეობს კუმა-მანიჩის ღრმულის ცენტრალურ ნაწილში, ზღვის დონიდან 12,8 მ სიმაღლეზე. ზედაპირის ფართობი 344 კმ², მაქსიმალური სიღრმე 8 მ. გადაჭიმულია სამხრეთ-აღმოსავლეთიდან ჩრდილო-დასავლეთისაკენ. ნაპირები დაჭაობებულია. სანაპირო ხაზი ძლიერ არის შეჭრილ-შემოჭრილი. ტბიდან გამოედინება მდინარე მანიჩი, რომელიც ერთვის მდინარე დონს. საზრდოობს თოვლის წყლით. წყლის დონე მაღალია მარტსა და მაისში, დაბალია ოქტომბერ-დეკემბერში. არ იყინება ყოველ წელს, იძგიფება საშუალოდ 2,5 თვე. არის რამდენიმე კუნძული. ყველაზე დიდი კუნძულები განლაგებულია ტბის ჩრდილო-დასავლეთ ნაწილში. აღსანიშნავია კუნძულები ვოდნი და პტიჩი. მანიჩ-გუდილო რელიქტური წარმოშობისაა; წარმოადგენს დიდი წყალსატევის რელიქტს, რომელიც ისტორიამდელ დროში აერთებდა კასპიისა და შავ ზღვებს. მანიჩ-გუდილოდან სამხრეთ-აღმოსავლეთით განლაგებულია მარილიანი ტბები პატარა მანიჩი და მწარე-მლაშე ტბა მანიჩი. 1930-იან წლებში შევიდა პროლეტარსკის წყალსაცავის შემადგენლობაში. ტბის სიახლოვესაა დასახლებული პუნქტები. 1994 წლის 13 სექტემბრიდან ტბა დაცულია რამსარის კონვენციით.

## რესურსები ინტერნეტში
## სქოლიო
კატეგორია:ყალმუხეთის ტბები
კატეგორია:სტავროპოლის მხარის ტბები
კატეგორია:როსტოვის ოლქის ტბები
კატეგორია:ტბები ანბანის მიხედვით
რუხი ყანჩა

**რუხი ყანჩა** როგორც წესი, მთელი წლის განმავლობაში. მიგრირებს მარტო, ხშირად — ღამით, დღისით საკვებ ბიოტოპებში იკრიბებიან ჯგუფებად. ჩვეულებრივ წყალთან ახლოს, ხეებით შემოფარგლულ წყალმარჩხ წყალსატევებთან ცხოვრობს, ზოგჯერ მინდვრებშიც შეინიშნება. ფრენს ჩქარა, რა დროსაც ფეხებს უკან იშვერს, ფრთები კი ფართო ჩანს. ძირითადად იკვებება 500 გრამამდე მასის თევზებით. ბუდობისათვის უპირატესად ირჩევს მაღალ ხეებს (მ. შ. ფიჭვს); ზოგიერთი კოლონია 100 წლის მანძილზეც არსებობს. ბუდე (ჩვეულებრივ, ყოველ წელს განახლებული) დიამეტრით 80, ხოლო სიმაღლეში 60 სმ-ია. დედალი აპრილის პირველ ნახევარში დებს 3–5 (7-მდე) მომწვანო-ცისფერ კვერცხს; ინკუბაცია 21-დან (ტროპიკებში) 27 (ზომიერ განედებში) დღემდე გრძელდება. ცოცხლობს 25 წლამდე. არეალის ფარგლებში ყანჩის ყველაზე მეტად ჩვეული სახეობაა.

## ლიტერატურა 
* 

## სქოლიო 
კატეგორია:ყანჩა
კატეგორია:აფრიკის ფრინველები
კრისტოფერ რენი

**სერ კრისტოფერ რენი** (; დ.  30 ოქტომბერი [ძვ. სტ. 20 ოქტომბერი , 1642], 1632 — გ. 8 მარტი [ძვ. სტ. 25 თებერვალი], 1723) — ინგლისელი არქიტექტორი, ასტრონომი, ანატომი, მათემატიკოსი და ფიზიკოსი. მას დაეკისრა პასუხისმგებლობა ლონდონის სიტიში თავიდან აეგო 52 ეკლესია დიდი ხანძრის შემდგომ, 1666 წელს, მათ შორის მის შედევრად მიჩნეული წმინდა პავლეს საკათედრო ტაძარი, რომლის მშენებლობა 1710 წელს დასრულდა.

რენმა განათლება ლათინურსა და არისტოტელეს ფიზიკაში ოქსფორდის უნივერსიტეტში მიიღო. იგი იყო ლონდონის სამეფო საზოგადოების ფუძემდებელი და პრეზიდენტი 1680-82 წლებში. მის სამეცნიერო შრომებს აფასებდნენ ისააკ ნიუტონი და ბლეზ პასკალი.

## სქოლიო
კატეგორია:ინგლისელი არქიტექტორები
კატეგორია:ინგლისელი ასტრონომები
კატეგორია:ინგლისელი მათემატიკოსები
ტომას ბლუდვორთი

**სერ ტომას ბლუდვორთი** (; დ.  13 აპრილი, 1620 — გ. 12 მაისი, 1682) — ინგლისელი ვაჭარი და პოლიტიკოსი. იყო ინგლისის თემთა პალატის წევრი 1660-79 წლებში. ბლუდვორთი იყო ლონდონის ლორდ-მაიორი 1665 წლის ოქტომბრიდან 1666 წლის ოქტომბრამდე და მისი მცდელობები ლონდონის დიდი ხანძრის საწყის ეტაპზე ფართოდ იქნა გაკრიტიკებული, როგორც ქალაქში ზიანის გავრცელების ერთ-ერთი მთავარი მიზეზი.

## რესურსები ინტერნეტში
*Great Fire history involving Bloodworth, BBC

კატეგორია:ინგლისელი პოლიტიკოსები
კატეგორია:დაბადებული 13 აპრილი
კატეგორია:დაბადებული 1620
კატეგორია:გარდაცვლილი 12 მაისი
კატეგორია:გარდაცვლილი 1682
ჯონ ივლინი

**ჯონ ივლინი** (; დ.  31 ოქტომბერი, 1620 — გ. 27 თებერვალი, 1706) — ინგლისელი მწერალი, მებაღე და მემუარისტი.

ჯონ ივლინის დღიური (მემუარები) მოიცავს მისი ზრდასრულობის პერიოდს 1640 წლიდან, როცა ის სტუდენტი იყო, 1706 წლამდე, როცა ის გარდაიცვალა. იმის გამო, რომ ამ პერიოდში რეგულარულად არ გამოიცემოდა ჟურნალები და გაზეთები, რომლებიც იმდროინდელ ცხოვრებასა და მოვლენებს აღწერდა, ივლინის დღიური ბევრად უფრო დიდი ინტერესის საგნად იქცა, ვიდრე გვიანი პერიოდის მსგავსი ნაშრომები. ივლინის ნაწერი ფარავს ხელოვნების, კულტურის და პოლიტიკის საკითხებს. მათში შესულია: ჩარლზ I-ის სიკვდილით დასჯა, ოლივერ კრომველის აღზევება და საბოლოოდ ბუნებრივი სიკვდილი, ლონდონის შავი ჭირი და დიდი ხანძარი.

ივლინის თანამედროვე „მეტოქე“ მემუარისტი სემიუელ პიპსი განსხვავებული სახის დღიურს აწარმოებდა, რომელიც ბევრად მოკლე პერიოდს ფარავდა 1660-დან 1669 წლამდე, თუმცა ჰქონდა ბევრად დიდი სიღრმე. წლების შემდეგ ივლინის დღიური პიპსის ქრონიკების ჩრდილქვეშ მოექცა მე-17 საუკუნის ცხოვრების აღსაწერად.

## რესურსები ინტერნეტში
* 
* 
* The History of the Evelyn Family by Helen Evelyn, London 1915
* ივლინის ოჯახის ხე 
* The John Evelyn archives  at the British Library
* Who was John Evelyn?  by Guy de la Bédoyère
* John Evelyn's Diary On-Line  A Page-per-Day Display with Search Engine
* London's Lost Garden ივლინის ბაღების შესახებ.

## სქოლიო
კატეგორია:ინგლისელი მწერლები
კატეგორია:დაბადებული 1620
კატეგორია:გარდაცვლილი 1706
კატეგორია:მწერლები ანბანის მიხედვით
იდი (თევზი)

**იდი** () — მტკნარი წყლის თევზი კობრისებრთა ოჯახისა. მისი სხეულის სიგრძეა ჩვეულებრივ 50 სმ, წონა დაახლოებით 1 კგ. ზოგჯერ მისი სიგრძე 100 სმ, ხოლო წონა 8 კგ-საც აღწევს. ანალური და მუცლის ფარფლი ჟოლოსფერია. ბინადრობს ევრაზიის მდინარეებსა და ტბებში. შედის მარილიან წყლებში. სქესობრივ სიმწიფეს 4–6 წლისა აღწევს. ტოფობს მდინარეთა ჩქერებზე, აპრილ-მაისში. ნაყოფიერება 39–114 ათ. ქვირითი. ცხოვრობს 15–20 წელი. ყველაფრისმჭამელია. რეწვისა და სპორტული თევზჭერის ობიექტია. მისი დეკორატიული ფორმაა ორფა.

## რესურსები ინტერნეტში
## სქოლიო
კატეგორია:კობრისებრნი
იდი (მრავალმნიშვნელოვანი)

**იდი** შეიძლება აღნიშნავდეს:

* იდი — პიროვნების სტრუქტურის ერთ-ერთი კომპონენტი
* იდი — თევზი კობრისებრთა ოჯახისა
თეთრი სქელშუბლა

**თეთრი სქელშუბლა**, **ჩვეულებრივი სქელშუბლა** () — მტკარი წყლის თევზი კობრისებრთა ოჯახისა. მისი სხეულის საშუალო სიგრძეა 60–100 სმ, მაქსიმალური სიგრძე 140 სმ, ხოლო წონა 50 კგ. ბინადრობს მდინარე ამურის აუზში, სადაც მისი წონა 16 კგ აღწევს. გვხვდება მდინარეებში, ტბებსა და ტბორებში. სხეული დაფარულია წვრილი ქერცლით, ზურგი რუხი-მომწვანო ფერისაა, გვერდები მოვერცხლისფრო. დიდი, სწრაფმზარდი ჯოგური პელაგიური თევზია. იკვებება ფიტოპლანქტონით, მცირე ზომის ბენთოსური ორგანიზმებითა და დიატომური წყალმცენარეებით. სქესობრივ სიმწიფეს კლიმატური პირობების შესაბამისად, აღწევს სხვადასხვა ასაკში: მდინარე ამურში 6–8 წლისა, ჩრდილოეთის რეგიონებში 6–9 წლისა, სამხრეთში 4–5 წლისა, წყალსატევებში 3–4 წლისა. ნაყოფიერება 1 მლნ. ქვირითი და მეტი. ქვირითი პელაგიურია. იზამთრებს ღრმა ორმოებში ღრმა ძილის მდგომარეობაში. 1950-იანი წლებიდან მოყოლებული განხორციელდა თეთრი და ჭრელი სქელშუბლის მასიური განსახლება. თეთრი სქელშუბლა ინტროდუცირებულია და გავრცელებულია მსოფლიოს მრავალ ქვეყანაში. საქართველოში 1962 წლიდან არის აკლიმატიზებული.

## სქოლიო
კატეგორია:კობრისებრნი
ირაკლი შიოლაშვილი

**ირაკლი შიოლაშვილი** (დ. 11 თებერვალი, 1983, თბილისი)  —  ქართველი იურისტი, პოლიტიკოსი.

2005 წელს დაამთავრა თბილისის ეკონომიკურ ურთიერთობათა სახელმწიფო ინსტიტუტის იურიდიული ფაკულტეტი, ხოლო 2006 წელს  ამავე ინსტიტუტის სამართლის ფაკულტეტი. სპეციალობა ბიზნესის სამართალი და სამართალმცოდნეობა.

2005-2006 წლებში იყო შპს მშენებლობის პროექტების სახელმწიფო ექსპერტიზის მთავარი სამმართველოს სისტემური ანალიზის ჯგუფის სპეციალისტი; 2006-2007 წლებში  შპს „მშენებლობის პროექტების“ სახელმწიფო ექსპერტიზის მთავარი სამმართველოს გზებისა და ხაზოვანი კომუნიკაციების განყოფილების სპეციალისტი; 2007-2009 წლებში  საქართველოს ფინანსთა სამინისტროს შემოსავლების სამსახურის მსხვილ გადამხდელთა ინსპექციის იურიდიულ საკითხთა სამმართველოს უფროსი ინსპექტორი; 2009-2010 წლებში კი საქართველოს ფინანსთა სამინისტროს შემოსავლების სამსახურის მსხვილ გადამხდელთა საგადასახადო ინსპექციის იურიდიულ საკითხთა სამმართველოს უფროსის მოადგილე; 2010-2012 წლებში  საქართველოს ფინანსთა სამინისტროს იურიდიული დეპარტამენტის სამართლებრივი უზრუნველყოფის სამმართველოს მთავარი სპეციალისტი; 2012-2013 წლებში დაინიშნა დედოფლისწყაროს მუნიციპალიტეტის გამგებლად; 2013-2016 წლებში იყო საქართველოს ადმინისტრაციულ-ტერიტორიულ ერთეულებში (ახმეტა, გურჯაანი, დედოფლისწყარო, საგარეჯო, სიღნაღი და ყვარლის მუნიციპალიტეტი ქალაქ თელავში) სახელმწიფო რწმუნებული-გუბერნატორი.  2016-2020 წლებში იყო საქართველოს მე-9 მოწვევის პარლამენტის წევრი (სიღნაღისა და დედოფლისწყაროს მაჟორიტარი), საარჩევნო ბლოკი: „ქართული ოცნება — დემოკრატიული საქართველო“. მაჟორიტარულ არჩევნებში ხმათა 54,7% მიიღო (15 806 ხმა).

## რესურსები ინტერნეტში
კატეგორია:დაბადებული  11 თებერვალი
კატეგორია:დაბადებული  1983
კატეგორია:საქართველოს IX მოწვევის პარლამენტის წევრები
კატეგორია:„ქართული ოცნების“ წევრები
პეგასისებრნი

**პეგასისებრნი** () — ზღვის თევზების ოჯახი მახათასნაირთა რიგისა. ადრე ეს თევზები ცალკე რიგად, პეგასისნაირნი (*Pegasiformes*), გამოიყოფოდნენ ან კონალაყუჩნაირთა რიგში ერთიანდებოდნენ. 

მათი სხეულის სიგრძე 18 სმ-მდეა (მოკლეგუდა პეგასი, *Pegasus volitans*). ზურგის მხარე ყავისფერი ან ყვითელ-ყავისფერია, მკერდის ფარფლებზე მუქი წვრილი ლაქები აყრიათ. ტანი შებრტყელებულია ზურგ-მუცლის სიბრტყეში, დაფარულია დიდი ძვლოვანი ფირფიტებით (მტკიცედაა შეერთებული ტანის ნაწილში, მოძრავად — კუდისაში), რაც ბაკანს წარმოქმნის. გამოსაწევი პირი მცირე ზომისაა, მდებარეობს გრძელი გაბრტყელებული როსტრუმის ქვეშ, რომელიც ცხვირის ძვლებითაა წარმოქმნილი. ლაყუჩების წვრილი ხვრელების შემდეგ მდებარეობენ დიდი, ფართო მკერდის ფარფლები, 9–19 დაუტოტავი მაგარი სხივით. ისინი მითური ცხენის, პეგასის ფრთებს წააგვანან (აქედან სახელწოდება). ზურგისა და ანალურ ფარფლებში 5 დაუტოტავი სხივია, მუცლისაში — 1 ეკლიანი და 2–3 რბილი. ცნობილია ორი გვარი: ეურიპეგასი (*Eurypegasus*) და პეგასი (*Pegasus*), 6 სახეობით. 

ბინადრობენ ინდოეთის ოკეანის ტროპიკულ და სუბტროპიკულ წყლებში და წყნარი ოკეანის დასავლეთ ნაწილში, თავთხელ ადგილებში, წყალმცენარეებს შორის; ზოგჯერ აღწევენ მომლაშო წყლებში. მათი ბიოლოგია შესწავლილი არ არის. ითვლება, რომ პეგასებს, მკერდის ფარფლების გაშლით, შეუძლიათ წყლის ზედაპირზე ლივლივი.

## ლიტერატურა 
* Жизнь животных. М., 1983. Т. 4;
* *Nelson J. S.* Fishes of the world. 4th ed. Hoboken, 2006;
* 

## სქოლიო 
*
ირმინგერის ზღვა

**ირმინგერის ზღვა** — განაპირა ზღვა ატლანტის ოკეანის ჩრდილო-დასავლეთ ნაწილში. ფართობი 780 ათ. კმ². სიგრძე 480 კმ, სიგანე ყველაზე ვიწრო ადგილში 290 კმ. სიღრმე 2800 მ. მდებარეობს კუნძულ გრენლანდიის სამხრეთ ნაწილსა და რეიკიანესის წყალქვეშა ქედს შორის. ჩრდილოეთით დანიის სრუტით უკავშირდება გრენლანდიის ზღვას. მის ფარგლებშია ირმინგერის დინება. ზღვის დასავლეთ ნაწილში გადის ძლიერი და ვიწრო აღმოსავლეთ გრენლანდიის დინება, რომელსაც გადააქვს ცივი, ნაკლებადმარილიანი წყლები ჩრდილოეთ ყინულოვანი ოკეანიდან ატლანტის ოკეანეში. სახელი ეწოდა დანიელი ვიცე-ადმირალის, ზღვაოსნისა და ჰიდროგრაფის კარლ ლუდვიგ ქრისტიან ირმინგერის პატივსაცემად.

## სქოლიო
კატეგორია:ატლანტის ოკეანის ზღვები
დასავლეთ პონტოს მთები

**დასავლეთ პონტოს მთები**, **ბათი-ყარადენიზ-დაღლარი** () — ქედი თურქეთში. წარმოადგენს პონტოს მთების დასავლეთ ნაწილს, რომელიც ვრცელდება მდინარე საქარიას ხეობიდან ყიზილ-ირმაქის ხეობამდე. სიგრძე 475 კმ, მაქსიმალური სიმაღლე 2600 მ (მთა დელითეფე). შედგება გასწვრივი ხეობებითა და ქვაბულებით გამოყოფილი პარალელური ქედებისაგან. მთების კალთები ციცაბოდ ეშვება შავი ზღვისკენ. აგებულია ქვიშაქვებით, კირქვებითა და მეტამორფული ქანებით. არის ქვანახშირის საბადოები (ზონგულდაქის აუზი). შავი ზღვისკენ მოქცეულ კალთებზე, ნოტიო და თბილი ჰავის პირობებში, განვითარებულია მთა-ტყის მცენარეულობა, 2000 მ-ზე მაღლა სუბალპური მდელოებია, სამხრეთი ქედები უტყეოა. ქვაბულებში და დაბლობებზე ბაღები, ზვრები, სიმინდის, ბრინჯისა და თამბაქოს ნათესებია.

## იხილეთ აგრეთვე
* პონტოს მთები 

## ლიტერატურა
კატეგორია:თურქეთის ქედები
აღმოსავლეთ პონტოს მთები

**აღმოსავლეთ პონტოს მთები** () — ქედების სისტემა თურქეთსა და საქართველოში. წარმოადგენს პონტოს მთების აღმოსავლეთ ნაწილს. გადაჭიმულია შავი ზღვის სანაპიროს გასწვრივ, დასავლეთით — მდინარე მელეთიდან აღმოსავლეთით — მდინარე ჭოროხის ხეობამდე. სიგრძე 500 კმ-ზე მეტი, სიგანე 50–110 კმ. მაქსიმალური სიმაღლე 3937 მ (მთა ქაჩქარი). შედგება გირესუნის, გიუმიუშანეს, ზიგანის, ტრაპიზონისა და ჭანეთის ქედებისაგან. წარმოიქმნა ალპური დანაოჭების შედეგად. გეოლოგიური თვალსაზრისით, ნაოჭა-ლოდა მთებია, რომელიც დანაწილებულია მრავალრიცხოვანი განივი რღვევებით. მაღალ მწვერვალებზე არის თანამედროვე გამყინვარება. აგებულია კრისტალური, მეტამორფული და ვულკანური ქანებით. ღრმად არის დანაწევრებული მდინარეთა განივი ხეობებით. ატმოსფერული ნალექების რაოდენობა ჩრდილოეთ კალთებზე წელიწადში 3000 მმ.

## იხილეთ აგრეთვე
* პონტოს მთები

## სქოლიო
კატეგორია:თურქეთის ქედები
კატეგორია:საქართველოს ქედები
დენიზის ტბა

**დენიზის ტბა** () — მყინვარული წარმოშობის ტბა თურქეთში, ართვინის პროვინციაში. მდებარეობს ჭანეთის ქედზე, მწვერვალ ქაჩქარზე, ზღვის დონიდან 3384 მ სიმაღლეზე. ზედაპირის ფართობი 750 მ², მაქსიმალური სიღრმე 60 მ. ტბის დიამეტრი შეადგენს დაახლოებით 150 მ-ს. ყინულით დაფარულია 10 თვის განმავლობაში. ყინულისგან თავისუფლდება ზაფხულში. ტბისკენ მიდის ერთი საფეხმავლო მარშრუტი სოფელ იაილალარიდან.

## სქოლიო
კატეგორია:თურქეთის ტბები
ცერიქოლი

**ცერიქოლი**, **ქვემო ცისფერი ტბა** () — კარსტული წარმოშობის ტბა რუსეთში, ყაბარდო-ბალყარეთში. მდებარეობს მდინარე ჩერეკის ხეობაში, ზღვის დონიდან 809 მ სიმაღლეზე. ტბიდან არსებული ჩამონადენი მუდმივია და არ ექვემდებარება სეზონურ რყევას. ჩამონადენი დაახლოებით 70 მლნ. ლ. წყალი დღე-ღამეში. წყლის მუდმივი ტემპერატურა 9,3°C. აქვს მომწვანო-მოლურჯო ფერი. შეიცავს კრისტალურად სუფთა, გამჭვირვალე წყალს. ხილვადობა 22 მ-მდეა. წყლის ფერი ცვალებადია. ნათელ ამინდებში ლურჯია, ხოლო ამინდის სხვა პირობებში, გოგირდწყალბადის შემცველობის გამო ლაჟვარდოვანი. გამდინარეა. ნაპირებზე ტურბაზებია. სახელწოდება „ცერიქოლი“ ბალყარული ენიდან ითარგმნება როგორც „დამპალი ტბა“ და დაკავშირებულია გახსნილ გოგირდწყალბადთან, რის გამოც წყალი გემოთი მოგვაგონებს ლაყე კვერცხს. ცოცხალ ორგანიზმებს მოკლებულია. გვხვდება მხოლოდ უმაღლესი კიბოსნაირთა წარმომადგენელი გამარუსი.

## სქოლიო
კატეგორია:ყაბარდო-ბალყარეთის ტბები
ჩერეკი

**ჩერეკი** () — მდინარე რუსეთში, ყაბარდო-ბალყარეთში. სიგრძე 79 კმ, აუზის ფართობი 3070 კმ². ბაქსანის მარჯვენა შენაკადი. წარმოიქმნება მდინარეების ბალყარეთის ჩერეკისა და ხულამის ჩერეკის შეერთების შედეგად, რომლებსაც სათავე აქვთ კავკასიონის ჩრდილოეთი კალთის მყინვარებში. უმთავრესად საზრდოობს თოვლისა და ყინულის წყლით. წყალდიდობა იცის ზაფხულში. წყლის საშუალო ხარჯი ბალყარეთის ჩერეკისა და ხულამის ჩერეკის შეერთების ადგილზე 39,5 მ³/წმ. ჩერეკის ხეობაშია ტბა ცერიქოლი. მდინარის ნაპირებზეა დასახლებული პუნქტები. განვითარებულია ხე-ტყის დაცურება. მდინარეში ბინადრობს მდინარის კალმახი, თერგის ციმორი, თერგის ტობი, კვირჩხლა და სხვა.

## სქოლიო
კატეგორია:ყაბარდო-ბალყარეთის მდინარეები
აღრიდაღი

**აღრიდაღი** () — ქედი სომხეთის მთიანეთის ცენტრალურ ნაწილში, აღმოსავლეთ თურქეთში, ვანის ტბის ჩრდილოეთით. სიგრძე 200 კმ. სიმაღლე 3445 მ (მთა სუქავეთი). აგებულია ვულკანური ქანებით. ქედზე განედურ რღვევასთან დაკავშირებულია ჩამქრალი ვულკანური კონუსები. კალთები ციცაბო და კლდოვანია, დასერილია ხეობებით. აღრიდაღის ნაწილი კასპიის ზღვისა (მდინარე არაქსი) და სპარსეთის ყურის (მდინარე მურადი) აუზების წყალგამყოფია. ჭარბობს მთის მშრალი სტეპები, ზოგან მეჩხერი ტყეები (ფიჭვი, ღვია, მუხა). გადადის ყარს-ყარაქოსას გზატკეცილი.

## ლიტერატურა
კატეგორია:თურქეთის ქედები
ახალციხის ეკლესია (ყაზბეგი)

**ახალციხის ეკლესია** — არქიტექტურული ძეგლი ყაზბეგის მუნიციპალიტეტის სოფელ ახალციხის განაპირას. თარიღდება IX-X საუკუნეებით. 

ეკლესია სამნავიანი ბაზილიკა (11,9X12,4 მ) ნაგებია მოზრდილი, ტლანქად დამუშავებული ნატეხი ქვით. შენობა რამდენჯერმეა გადაკეთებული: ცენტრალური და ჩრდილოეთის კამარები აღდგენილია ხის კამაროვანი გადახურვით. ნაწილობრივ შეცვლილია ფასადების საპირე ქვებიც. არ შემორჩენილა ჩრდილოეთისა და დასავლეთის მინაშენები. შესასვლელი ცენტრალური ნავის დასავლეთითაა. გარედან სწორკუთხა კარი შიგნით ნახევარწრიული თაღითაა გადახურული. ნავები ერთმანეთისაგან გამოყოფილია ოთხკუთხა ბოძზე დაყრდნობილი სამი წყვილი თაღით. თაღები ეყრდნობა მარტივი პროფილის კაპიტელებს. შუა ნავი დანარჩენზე განიერია და მთავრდება ნახევარწრიული აფსიდით, რომლშიც ერთი თაღოვანი სარკმელია. აფსიდის სამხრეთით და ჩრდილოეთით სადიაკვნე და სამკვეთლოა, რომლებიც კარით შესაბამის გვერდით ნავებს უკავშირდება. ორივე სათავსოს აღმოსავლეთ კედელში თითო თაღოვანი სარკმელია.

## ლიტერატურა 
## რესურსები ინტერნეტში
კატეგორია:ყაზბეგის მუნიციპალიტეტის ტაძრები
კატეგორია:IX საუკუნის ეკლესიები
წითელი ტბა (ხორვატია)

**წითელი ტბა**, **ცრვენო** () — კარსტული ძაბრი და ტბა სამხრეთ ხორვატიაში, ქალაქ იმოტსკის სიახლოვეს. ცნობილია მრავალრიცხოვანი მღვიმეებისა და მაღალი კლდეების კომპლექსით, რომელთა სიმაღლე წყლის საშუალო დონიდან 241 მ-ია. სიახლოვეს მდებარე ცისფერ ტბასთან ერთად უკავია ღრმა კარსტული ძაბრი, რომელიც ჩამოყალიბდა მიწისქვეშა მღვიმის ჩამონგრევის შედეგად. ტბის სიგრძეა 200 მ, სიგანე 200 მ. მტკნარწყლიანია. 

წითელი ტბა მდებარეობს ზღვის დონიდან 522 მ სიმაღლეზე. ზედაპირის ფართობი 0,03 კმ². მაქსიმალური სიღრმე 287 მ. კარსტული ძაბრის ერთიანი გამოკვლეული სიღრმე დაახლოებით 530 მ-ია, ხოლო მოცულობა 25-30 მლნ. კუბური მეტრი, რითაც იგი მსოფლიოში სიდიდით მესამე კარსტული ძაბრია. გამდინარეა მიწისქვეშა წყლის გზით, რომელიც ტბის ფსკერის დონის დაბლა ეშვება. ტბის უღრმესი ცნობილი წერტილი 4 მ-ით მდებარეობს ზღვის დონიდან დაბლა.

სპელეოლოგიის მე-13 საერთაშორისო კონგრესზე 2001 წელს გამოაშკარავდა ახალი შედეგები. ტბის აღმოსავლეთ ნაწილში, 175 მ სიღრმეზე აღმოაჩინეს მღვიმური შენაკადი. ტბაში ბინადრობს ენდემური სახეობის თევზი Delminichthys adspersus. სახელი ეწოდა გარემომცველი რკინის ოქსიდით შეფერილი მოწითალო-მოყავისფრო კლდეების გამო.

## სქოლიო
კატეგორია:ხორვატიის ტბები
კატეგორია:ტბები ანბანის მიხედვით
ადამ კინზინგერი

**ადამ დანიელ კინზინგერი** (; ; დ. 27 თებერვალი, 1978) — ამერიკელი რესპუბლიკელი კონგრესმენი. 2011 წლის 3 იანვრიდან არის აშშ-ის წარმომადგენელთა პალატის წევრი ილინოისიდან.

კინზინგერს დამთავრებული აქვს ილინოისის სახელმწიფო უნივერსიტეტი. 2003 წლიდან არის სამხედრო-საჰაერო ძალების მფრინავი, მსახურობდა ერაყსა და ავღანეთში. პოლიტიკური კარიერა დაიწყო მაკლეინის ოლქის საბჭოში (1998-2003 წლები). 

კინზინგერი 2010 წლის ნოემბრის არჩევნების შედეგად აირჩიეს ილინოისის შტატის წარმომადგენლად აშშ-ის კონგრესის წარმომადგენელთა პალატაში, ხელახლა აირჩიეს 2012, 2014, 2016, 2018 წლებში. იგი არის წარმომადგენელთა პალატის ენერგეტიკისა და ვაჭრობის კომიტეტის, ასევე საგარეო ურთიერთობათა კომიტეტის წევრი. კინზინგერი ჯერი კონელთან ერთად არის წარმომადგენელთა პალატაში საქართველოს ჯგუფის თანათავმჯდომარე.

## რესურსები ინტერნეტში
* კონგრესის გვერდი 

## სქოლიო
კატეგორია:აშშ-ის წარმომადგენელთა პალატის წევრები
კატეგორია:დაბადებული 1978
კატეგორია:დაბადებული 27 თებერვალი
კატეგორია:ცოცხალი ადამიანები
ომარ ჩიტაია

**ომარ ჩიტაია** (დ. 1939 — გ. 18 აპრილი, 2020, თბილისი) — ქართველი მსახიობი, ჟურნალისტი და მომღერალი. საქართველოს დამსახურებული არტისტი. საჩხერის საპატიო მოქალაქე (2010).

ომარ ჩიტაია საზოგადოებამ 1947 წელს კონსტანტინე პიპინაშვილის ფილმში „აკაკის აკვანი“ პატარა აკაკის როლით გაიცნო. იგი ორმოცი წელი საქართველოს ტელევიზიაში საინფორმაციო პროგრამა „მოამბის“ ჟურნალისტად მუშაობდა. 1962 წელს დაამთავრა უნივერსიტეტი და იმავე წელს კონსერვატორიაში ჩააბარა. მღეროდა „ფიროსმანში“, პარალელურად — ანსამბლ „გორდელაშიც“. ჯანსუღ კახიძის მიწვევით, ოპერის დასის ხელმძღვანელი იყო, ორი წლის განმავლობაში. წლების განმავლობაში, რადიო-ტელევიზიის ვოკალურ კვარტეტში მღეროდა. 2007 წლიდან კი, ქაქუცა ჩოლოყაშვილის სახელობის ჩოხოსან რაინდთა დასის ფოლკლორულ ანსამბლ „შავლეგოს“ წევრი გახდა.

გარდაიცვალა 2020 წლის 18 აპრილს, 80 წლის ასაკში.

## ლიტერატურა 
## სქოლიო 
კატეგორია:დაბადებული 1939
კატეგორია:გარდაცვლილი 18 აპრილი
კატეგორია:გარდაცვლილი 2020
კატეგორია:ქართველი მსახიობები
კატეგორია:ქართველი ჟურნალისტები
კატეგორია:ქართველი მომღერლები
კატეგორია:საქართველოს სსრ-ის დამსახურებული არტისტები
კატეგორია:საჩხერის საპატიო მოქალაქეები
ცისფერი ტბა (მრავალმნიშვნელოვანი)

**ცისფერი ტბა** შეიძლება აღნიშნავდეს:
* ცისფერი ტბა — კარსტული ტბა საქართველოში 
* ცისფერი ტბა — კარსტული ტბა ხორვატიაში
მსოფლიოს უღრმესი მღვიმეების სია

სიაში მოცემულია მსოფლიოს უღრმესი კარსტული მღვიმეები. დღეისათვის მსოფლიოში ყველაზე ღრმა კარსტული მღვიმეა კრუბერის გამოქვაბული, რომელიც მდებარეობს საქართველოში, კერძოდ, აფხაზეთის ავტონომიურ რესპუბლიკაში, გაგრის რაიონში. მისი სიღრმეა 2224 მ, ხოლო სიგრძე დაახლოებით 16 კმ. სიღრმით მეორე ადგილზეა აგრეთვე საქართველოში მდებარე ვერიოვკინის მღვიმე, ხოლო მესამე ადგილს აგრეთვე საქართველოში მდებარე სარმის მღვიმე იკავებს. 

## მსოფლიოს უღრმესი მღვიმეების სია 
## სქოლიო
კატეგორია:მღვიმეების სია
ეი სოლარი

**ეი სოლარი** () —  მზის ენერგიის პანელების გერმანული მწარმოებელი. დაარსდა ალექსანდრე მაიერისა და მისი ძმების მიერ 2003 წელს, გერმანიაში, ქალაქ კენიგსბრუნში. ამავე ქალაქში მდებარეობს კომპანიის სათავო ოფისიც. 

„ეი სოლარი“  წარმოდგენილია 70-ზე მეტ ქვეყანაში და მოიცავს აფრიკის, აზიის, ევროპის, სამხრეთ და ჩრდილოეთ ამერიკის კონტინენტებს, აზია-წყნარი ოკეანის და შუა აღმოსავლეთის რეგიონებს. 

კომპანიის ქარხნები მდებარეობს საქართველოსა და ჩინეთში. მათი წლიური წარმადობა ჯამში 1 გიგავატია. კომპანიას ასევე აქვს ფილიალები მექსიკაში, ბრაზილიასა და საუდის არაბეთში.

„ეი სოლარი“-ს გააჩნია ორი საწარმოო ობიექტი საქართველოსა და ჩინეთში, ასევე — გლობალური გაყიდვების გუნდები საქართველოში, გერმანიაში, ჩინეთში, მექსიკაში, ბრაზილიასა და საუდის არაბეთში.

„ეი სოლარი“ არის გაეროს გლობალური შეთანხმების წევრი.

## პროდუქტები
„ეი სოლარი“ აწარმოებს  პოლიკრისტალურ და მონოკრისტალურ ფოტოელექტრულ მოდულებს (მზის პანელებს). ამასთანავე, ის არის ფოტოვოლტური მოდულის პირველი მწარმოებელი, რომელიც მდგრადია დაჩრდილვის მიმართ, სადაც გამოყენებულია შემოვლითი დიოდები (bypass diodes) დაჩრდილვის მიზეზით გამოწვეული ეფექტიანობის შემცირების თავიდან ასაცილებლად. 

რეალურ სამუშაო პირობებში მოცემულ ტექნოლოგიას შეუძლია 30%-ით უფრო მეტი ენერგიის გამომუშავება, ვიდრე სტანდარტულ ფოტოელექტრულ მოდულებს.

„ეი სოლარი“-ს მზის ენერგიის პანელებს თან ახლავს NFC ჩიპები, მათი ავთენტურობის დაცვის მიზნით.

## ჯილდოები
* SNEC 2017 
* Top Innovation/ PV Magazine 2018 
* Intersolar Finalist 2019 
* Construma Award 2020 Winner for Smart Shading Resistant Hot-Spot Free Modules Technology 

## რესურსები ინტერნეტში
* ოფიციალური საიტი
* Solar will showcase its “hot-spot-free” solar module at Intersolar NA
* The world’s first hot-spot free module heads to USA
* AE Solar: No Hot Spots on its PV Modules
* The World’s First Smart Shading Resistant Hot-Spot Free Module
* Shoals Technologies Group The world’s first Shading Resistant Smart Hot-spot Free PV module at Intersolar North America, 2020
* What’s new on the show floor at the revived Intersolar North America
* Innovative PV modules at Intersolar San Diego
*  El primer módulo fotovoltaico resistente al sombreado ya se comercializa en España
* El primer módulo Smart Hot-spot Free del mundo se dirige a España
* El primer módulo Smart Hot-spot Free llega a España
* ‘S WERELDS EERSTE SMART HOT-SPOT GRATIS MODULE BIJ SOLAR SOLUTIONS
* AE SOLAR introduceert slim hotspotvrij zonnepaneel
* Werelds eerste Smart Hot-Spot Free Module bij Solar Solutions International
* Topic of the Week: Next-gen PV (Part 2): The world’s first smart hot-spot free module
* Largest factory in Europe manufacturing solar panels in Kutaisi
* Moduł PV bez punktów zapalnych i odporny na zacienienie
* Działania AE SOLAR przeciwko piractwu przemysłowemu
* PANELE FOTOWOLTAICZNE AE SOLAR

## სქოლიო
კატეგორია:გერმანიის მწარმოებელი კომპანიები
პანტიუხინის უფსკრული

**პანტიუხინის უფსკრული** — კარსტული მღვიმე საქართველოში, აფხაზეთის ავტონომიურ რესპუბლიკაში, გუდაუთის მუნიციპალიტეტში. მდებარეობს ბზიფის მასივის დასავლეთ ფერდობზე, ზღვის დონიდან 1786 მ სიმაღლეზე. ჩასასვლელი იხსნება რამდენიმე მეტრის სიღრმის ვიწრო (0,5-0,7 მ) ხვრელით, რომლის კედლები თოვლის ნადნობი წყლებით არის დამუშავებული. გამომუშავებულია ზედა იურულ-ქვედა ცარცულ ძლიერ დამსხვრეულ კირქვებში. პანტიუხინის მღვიმე მსოფლიოს უღრმეს მღვიმეებს შორის მე-12 ადგილს იკავებს. მასში უფრო ღრმად ჩაღწევის პერსპექტივაც არსებობს, თუმცა საკმაოდ რთული დასაძლევია უფსკრულის ბოლოში ვიწრო დერეფანი, რომელიც სიფონური ტბით არის გადაკეტილი.

სახელი ეწოდა მისი ერთ-ერთი პირველაღმომჩენის, ტრაგიკულად დაღუპული ალპინისტისა და სპელეოლოგის ვიაჩესლავ პანტიუხინის პატივსაცემად.

## იხილეთ აგრეთვე
* მსოფლიოს უღრმესი მღვიმეების სია

## სქოლიო
კატეგორია:აფხაზეთის ავტონომიური რესპუბლიკის მღვიმეები
კატეგორია:მღვიმეები ანბანის მიხედვით
პეგასი (გვარი)

**პეგასი** () — თევზების გვარი პეგასისებრთა ოჯახისა. მათი სხეულის სიგრძეა 18 სმ-მდე. ცნობილია 4 სახეობა. გავრცელებული არიან ინდოეთის ოკეანესა და წყნარი ოკეანის დასავლეთ ნაწილში (აღმოსავლეთ აფრიკიდან იაპონიამდე და სამხრეთ-აღმოსავლეთ ავსტრალიამდე), სანაპირო წყლებში. ზღვის მელებისა და ნემსთევზასებრთა მსგავსად, პეგასებს დიდი ძვლოვანი ფირფიტებისაგან განვითარებული აქვთ ჯავშანი (მუცლის ნაწილში ისინი მყარადაა შეერთებული, კუდისაში — მოძრავად). დინგი ძლიერ გამოწეულია, პირი პატარა, უკბილო. მკერდის ფარფლის აგებულება ძალიან თავისებურია (ამიტომ უწოდა შვედმა ნატურალისტმა კარლ ლინემ მათ მითური პეგასის სახელი). სამხრეთ-აღმოსავლეთ აზიაში ვაჭრობის ობიექტია გამომშრალი სახით (იყენებენ ავგაროზებად). ყველაზე მეტად ცნობილია მოკლეკუდა პეგასი (*Pegasus volitans*).

## ლიტერატურა 
* Жизнь животных, т. 4, ч. 1, М., 1971;
* Пегасы // Большая советская энциклопедия, т. 19 — М. : Советская энциклопедия, 1975.

## სქოლიო 
კატეგორია:პეგასისებრნი
ცისფერი ტბა (ხორვატია)

**ცისფერი ტბა** () — კარსტული ტბა სამხრეთ ხორვატიაში, ქალაქ იმოტსკისთან. სიახლოვეს მდებარე წითელ ტბასთან ერთად უკავია ღრმა კარსტული ძაბრი, რომელიც ჩამოყალიბდა მიწისქვეშა მღვიმის ჩამონგრევის შედეგად. ზედაპირის ფართობი 0,4 კმ², სიგრძე 800 მ, სიგანე 500 მ. თუმცა ეს მონაცემები წყლის დონის შესაბამისად იცვლება. საერთო სიღრმე ზედა კუთხიდან დაახლოებით 220 მ-ია. წყლის სიღრმე იცვლება წელიწადის დროების შესაბამისად. მტკნარწყლიანია. გაზაფხულზე, გარემომცველ მთებში თოვლის დნობისას, მისი სიღრმე 90 მ-ს აღწევს. 1914 წელს წყალმა აიწია 114 მ-მდე და ჩაძირა ძაბრის სამხრეთი კიდე. ზაფხულის ბოლოს ტბა ზოგჯერ მთლიანად შრება. 1907 წელს აშენდა ტბისკენ მიმავალი გზა. 1942 წელს მიწისძვრამ გამოიწვია დიდი მეწყერი, რის შედეგადაც ტბის სიღრმე შემცირდა. ცისფერი ტბა პოპულარული ტურისტული და ექსკურსიული ობიექტია.

## სქოლიო
კატეგორია:ხორვატიის ტბები
კატეგორია:ტბები ანბანის მიხედვით